  Майя Бывальцева Ижкарысь Берш урамын выль школа кылдыны быгатоз 2018-тӥ арын. Журналистъёслы со сярысь вераз Удмуртиысь дышетонъя но тодосъя министрлэн воштӥсез Игорь Белозёров. «Берш урам, Прасовский пролка но Столичный микрорайон сямен ик, — со куинетӥез ёрос, кытын пиналъёсты улон интызылы матын дышетон ласянь шугъяськонъёс вань, соин ик, мон малпасько, 2018-тӥ арын школаез отын усьтыны чаклалозы», — вераз Белозёров. Тодэ вайытом, Удмуртиын школаосын интыос тырмымтэен 28 сюрс пиналъёс кык сменаен дышетсконо луо. Со ужпумез палэнтон вылысь Удмуртия федерал программая 2025-тӥ арозь 30 выль школа пуктоз — 10 Ижкарын но 20 ёросъёсын. Нырысетӥзэ школаез Столичный микрорайонын таиз ар пумын вуттозы ни. Али лэсьтӥськон ужъёс 2-тӥ этажаз мыно. Тегъёс: Мерлык Дышетон Ижкар пиналъёс школаос  